b'\n_START_ARTICLE_\nStortingsvalget 1841\n_START_SECTION_\nValgordning\n_START_PARAGRAPH_\nI hvert prestegjeld hadde sognepresten ansvar for \xc3\xa5 holde valgting som utpekte valgmenn. Sognepresten hadde ogs\xc3\xa5 ansvaret for \xc3\xa5 vite hvem som var kvalifisert for stemmerett. Hvert kj\xc3\xb8psted holdt valgting og oppnevnte \xc3\xa9n valgmann for hver femti stemmeberettigede. Hvert prestegjeld p\xc3\xa5 landet oppnevnte \xc3\xa9n valgmann for hvert p\xc3\xa5begynte 100 stemmeberettigede._NEWLINE_Valgmennene m\xc3\xb8ttes til valgmannsting. P\xc3\xa5 landet hadde hvert av de sytten amtene valgmannsting, og utpekte inntil fire av 67 stortingsrepresentanter. 5-14 valgmenn skulle velge \xc3\xa9n stortingsrepresentant, 15-24 skulle velge to, 25-34 valgte tre, flere enn 34 valgte fire._NEWLINE_Kj\xc3\xb8pstedene var oppdelt i 19 valgdistrikter. Disse valgdistriktene hadde \xc3\xa9n eller flere representanter, dels valgte flere kj\xc3\xb8psteder sammen \xc3\xa9n representant. En kj\xc3\xb8pstad med f\xc3\xa6rre enn 150 stemmeberettigede (Sarpsborg, Dr\xc3\xb8bak, Sandefjord, Porsgrunn, Grimstad, og Molde) valgte tingmann sammen med n\xc3\xa6rmeste st\xc3\xb8rre kj\xc3\xb8pstad. 3-6 valgmenn i en kj\xc3\xb8pstadsvalgkrets hadde \xc3\xa9n representant, 7-12 hadde to, 11-14 hadde tre, flere enn 14 hadde fire._NEWLINE_Kvalifisert for stemmerett var menn over 25 \xc3\xa5r med eiendom av en viss st\xc3\xb8rrelse. I tillegg var embedsmenn og rettighetsmenn i Finnmark kvalifisert. For \xc3\xa5 v\xc3\xa6re stemmeberettiget m\xc3\xa5tte de i tillegg avlegge ed til grunnloven ved innf\xc3\xb8ring i manntall. Allmenn stemmerett for menn ble innf\xc3\xb8rt i 1898. Kvinner hadde ikke stemmerett._NEWLINE_Troms\xc3\xb8 valgte for f\xc3\xb8rste gang som kj\xc3\xb8pstad, med egen stortingsrepresentant. Sarpsborg fikk status som kj\xc3\xb8pstad 9. august 1839, og valgte for f\xc3\xb8rste gang sammen med Fredrikstad._NEWLINE_Den totale folkemengden var ansl\xc3\xa5tt til 1 275 200, 69 492 hadde stemmerett. Av disse stemte 35 481. 323 valgting i landdistriktene utpekte totalt 815 valgmenn. 24 valgting i byene utpekte totalt 139 valgmenn. Valgmannstingene ble holdt i perioden 5. juli 1841 til 12. november 1841.\n_START_SECTION_\nPolitikk\n_START_PARAGRAPH_\nDet 10. ordentlige storting vedtok \xc2\xabLov angaaende Forbrydelser\xc2\xbb, Norges f\xc3\xb8rste straffelov etter legalitetsprinsippet. Loven hadde fire straffekategorier: Henrettelse, straffarbeid (fra ett \xc3\xa5r til livstid), fengsel, og b\xc3\xb8ter.\n_START_SECTION_\nResultater\n_START_PARAGRAPH_\nValgmennene kunne stemme p\xc3\xa5 hver enkelt stortingsplass i sitt valgmannsting. Kandidatene m\xc3\xa5tte tilh\xc3\xb8re valgkretsen, og kunne ikke stemme p\xc3\xa5 seg selv.'